पुलिस के अनुसार अदालत घाट के पास से गंगा के धारा के दूर भइला के कारण प्रशासन द्वारा चचरी पुल बनावल गइल रहे। सांझी खान अस्ताचलगामी सूर्य के अर्घ्य देके जब हजारन लोग अपना घर का ओर लवटत रहे, तबे चचरी पुल टूट गइल, जवना से भगदड़ मच गइल। घायलन के पटना मेडिकल कॉलेज अस्पताल में भर्ती करावल गइल बाटे। पटना मेडिकल कालेज अस्पताल के अधीक्षक डा. ओ पी चौधरी भी 14 लोगन के मृत्यु के पुष्टि कइले बाडन, जवना में नौ गो छोट बच्चा अउर तीन गो महिला शामिल बा लोग।
फिलहाल मौका पर राहत अउर बचाव कार्य जारी बा, बिहार के पुलिस महानिदेशक अभयानंद स्वयं राहत-कार्य के जायजा ले रहल बाडन। स्थानीय लोगन के अनुसार जब ई पुल बनावल जात रहे, तबे एकरा कमजोर भइला के आशंका जतावल जात रहे, लेकिन प्रशासन एह पर तनिको ध्यान ना दिहलस, अउर आज सांझ करीब सवा सात बजे आखिरकार पुल टूट गइल। जवना समय ई घटना भइल, ओह समय लाखन के संख्या में श्रद्धालु पूजा खातिर गंगा घाट पर मौजूद रहलन।
मृतकन के संख्या के बारे में पुलिस अउर प्रशासनिक सूत्रन से कवनो आधिकारिक जानकारी नइखे मिलल, मगर आरजेडी सांसद रामकृपाल यादव मीडिया वालन के बतवलन कि अब ले 18 लोगन के लाश बरामद हो चुकल बाटे। एह घटना खातिर सरकार अउर प्रशासन के लापरवाही के जिम्मेदार बतावत ऊ मुख्यमंत्री नीतीश कुमार के इस्तीफा के मांग कइलन।
bho_Deva bho_Deva bho_Deva